ALT บวก 4.60% ลุ้นกำไรปี 60 โตเด่น โบรกฯ แนะ “ซื้อ”
ALT บวก 4.60% ลุ้นกำไรปี 60 โตเด่น – เล็งเพิ่มจำนวนสถานีเสาโครงค่ายโทรคมนาคมในปั้มน้ำมันอีก 150 ต้น ล่าสุด ณ เวลา 15.08 น. ราคาอยู่ที่ 9.10 บาท บวก 0.40 บาท หรือ 4.60% สูงสุดที่ 9.25 บาท ต่ำสุดที่ 8.75 บาท มูลค่าซื้อขายที่ 289.52 ล้านบาท โบรกฯ แนะ “ซื้อ” ชูเป้า 10 บาท
12 ม.ค. 2560

ผู้สื่อข่าวรายงานว่า ราคาหุ้นบริษัท เอแอลที เทเลคอม จำกัด (มหาชน) หรือ ALT ณ เวลา 15.08 น. ราคาอยู่ที่ 9.10 บาท บวก 0.40 บาท หรือ 4.60% สูงสุดที่ 9.25 บาท ต่ำสุดที่ 8.75 บาท มูลค่าซื้อขายที่ 289.52 ล้านบาท 

นางปรีญาภรณ์ ตั้งเผ่าศักดิ์ กรรมการผู้อำนวยการ บริษัท เอแอลที เทเลคอม จำกัด (มหาชน) หรือ ALT เปิดเผยว่า แนวโน้มกำไรสุทธิในปี 60 คาดว่าจะดีกว่าปีนี้ โดยจะมีปัจจัยหนุนมาจากการคาดการณ์ว่าบริษัทจะบันทึกกำไรพิเศษจากการชนะคดีที่คู่กรณีได้ผิดสัญญาใช้บริการโครงข่ายเคเบิลใยแก้วนำแสง และอุปกรณ์ประกอบ Fiber to the Factory (FTTX) ภายในเขตพื้นที่นิคมอุตสาหกรรมแห่งหนึ่ง โดยคาดว่าค่าเสียหายที่ได้รับจะมากกว่า 650 ล้านบาทของคดีความทั้ง 2 ส่วน
โดยปัจจุบันบริษัทอยู่ระหว่างการเจรจากับคู่กรณีในการเรื่องค่าเสียหายที่คู่กรณีต้องชำระให้กับบริษัท ซึ่งคาดว่ามีโอกาสได้ข้อสรุปภายในช่วงที่เหลือของเดือน ธ.ค.59 หรืออย่างช้าในช่วงต้นปี 60
นอกจากนี้ บริษัทยังเดินหน้าเพิ่มสัดส่วนกำไรจากมาจากรายได้ประจำให้เพิ่มขึ้นในปีหน้า โดยปัจจุบันสัดส่วนกำไรจากรายได้ประจำของบริษัทถือว่าทำได้เกินเป้าหมายที่ตั้งไว้ 10% ในปีนี้แล้ว ซึ่งปัจจุบันเพิ่มมาอยู่ที่ 15% ซึ่งเป็นผลมาจากการที่บริษัทเดินหน้าหาลูกค้าเข้ามาเช่าโครงสร้างพื้นฐานด้านโทรคมนาคมเพิ่มขึ้น โดยบริษัทยังคงเป้าสัดส่วนกำไรจากรายได้ประจำในปี 63 เพิ่มเป็น 50%
อีกทั้งในปี 60 บริษัทวางแผนเพิ่มจำนวนสถานีเสาโครงค่ายโทรคมนาคมในปั้มน้ำมันอีก 150 ต้น จากปัจจุบันมีจำนวนเสาทั้งหมด 250 ต้นใน 250 สถานี
 
ด้านบล.ทรีนีตี้ แนะนำ “ซื้อ” ราคาเป้าหมาย 10 บาท/หุ้น จากเมื่อวันที่ 14 ธ.ค. ที่ผ่านมาบริษัท ALT ได้มีการร่วมลงนามในการในบันทึกข้อตกลงโครงการร่วมใช้ท่อร้อยสายใต้ดินของกฟน. โดยเป็นโครงการทดลองปรับเปลี่ยนสายโทรคมนาคมจากระบบสายอากาศเป็นระบบสายใต้ดิน ในเส้นทางถนนพหลโยธินและพญาไท (Bangkok Underground Duct) ปัจจุบันมีโครงการที่ดำเนินการแล้ว 6 โครงการ ได้แก่ โครงการสีลม, โครงการปทุมวัน, โครงการจิตรลดา, โครงการพหลโยธิน, โครงการพญาไท และสุขุมวิทบางส่วน
และอยู่ระหว่างดำเนินการอีก 6 โครงการ ได้แก่ โครงการสุขุมวิท เฟสต่อเนื่อง  โครงการปทุมวัน จิตรลดา และพญาไทเฟสต่อเนื่อง โครงการนนทรี โครงการพระราม 3 โครงการรัชดาภิเษก-อโศก และโครงการรัชดาภิเษก-พระราม 9 อีกทั้งยังมีแผนงานอื่นๆ เพื่อรองรับการเป็นมหานครแห่งอาเซียนในระยะ10 ปี ตั้งแต่ 2559-2568 ระยะทาง 127.3 กม. เงินลงทุน 48,717 ล้านบาท ครอบคลุม 3 จังหวัด ซึ่งได้รับอนุมัติจาก ครม.แล้ว จะเริ่มเดินหน้าโครงการ โดยแยกเป็นพื้นที่กรุงเทพฯ ชั้นใน  สมุทรปราการ และนนทบุรี
จากประเด็นดังกล่าวนั้น เราได้ลองทำสมมติฐานในการลงทุนโครงการนำสาย Fiber ลงใต้ดินของ ALT โดยจากสมมติฐานของเราตามตารางข้างล่างนั้น จะสร้าง Upside ให้กับราคาหุ้น 1.00 – 2.50 บาท แต่อย่างไรก็ดี Upside ดังกล่าวมาจากสมมติฐานของเราเท่านั้น ซึ่งเป็นการประมาณการเบื้องต้นเท่านั้น เรายังคงแนะนำซื้อที่ราคาเป้าหมาย 10.00 บาท (ยังไม่ร่วมส่วนเพิ่มจากโครงการท่อร้อยสาย)